Stærsta fyrirtækið á Bakkafirði , Halldór Fiskvinnsla ehf. , gæti orðið eign GPG á Húsavík verða samningar um kaupin samþykktir . mbl.is / Kristinn Benediktsson Samningar um kaup sjávarútvegsfyrirtækisins GPG Seafood ehf. á Húsavík á Halldóri Fiskvinnslu ehf. á Bakkafirði hafa náðst , að því er fram kom í hádegisfréttum RÚV . Í eigu fiskvinnslunnar er fiskverkun , línubáturinn Halldór NS - 302 og veiðiheimildir sem nema 152,1 tonnum samkvæmt síðustu úthlutun , þar af 141 tonn í þorski . Áki Guðmundsson , eigandi Halldórs fiskvinnslu , vildi ekki tjá sig við blaðamann er leitað var til hans . Þá vildi heldur ekki Páll Kristjánsson , framkvæmdastjóri GPG , tjá sig er leitað var staðfestingar á málinu og benti hann á stjórnarformann félagsins . Ekki náðist samband við Gunnlaug Karl Hreinsson , stjórnarformann GPG . GPG er með starfsemi á þremur stöðum á landinu . Hrognavinnslu og frystingu uppsjávarfisks á Raufarhöfn , útgerð , saltfiskvinnslu og fiskþurrkun á Húsavík auk útgerðar og saltfiskvinnslu á Stykkishólmi . Halldór Fiskvinnsla er stærsta fyrirtækið á Bakkafirði . Halldór NS - 302 , sem áður hét Óli í Stað GK , er sagður fylgja kaupunum . Ljósmynd / Hafþór Hreiðarsson